La IX Carrera Anual Solidària contra el càncer de mama d’AMUHCANMA es disputarà el diumenge 18 de maig
08 de maig 2025

![](/media/pzvju005/img_0291_c.jpg?width=850&height=566.6666666666666)

La IX edició de la Carrera Anual Solidària contra el càncer de mama, que organitza l'Asociación de Mujeres y Hombres Afectados de Cáncer de Mama (AMUHCANMA), es disputarà diumenge que ve 18 de maig amb eixida i meta en el Triangle Umbral del Port de Sagunt. Cal esmentar que la Regidoria d'Activitat Física, Salut i Esports de l'Ajuntament de Sagunt col·labora en esta iniciativa solidària els beneficis de la qual aniran destinats a la investigació sobre el càncer de mama.

En l'anterior edició d'esta carrera solidària AMUHCANMA va superar totes les seues expectatives i va aconseguir un total de 2.030 inscripcions, la qual cosa es va traduir en un donatiu de 20.000 euros repartits entre l'Institut de Recerca Sanitària (INCLIVA) i el departament d'Oncologia de l'Hospital de Sagunt. El Consistori va reconéixer la labor d'esta associació en la [XXII Gala de l'Esport de Sagunt](https://aytosagunto.es/es/actualidad/sergio-munuera-y-carolina-marin-son-elegidos-como-los-mejores-deportistas-del-2024-de-sagunto/) atorgant-li el premi en Valors Humans.

Esta iniciativa solidària començarà a les 10 hores amb una carrera infantil gratuïta i sense inscripció prèvia perquè els xiquets i les xiquetes també puguen col·laborar amb la causa. A continuació (10.30 hores), es disputarà la carrera solidària el recorregut de la qual és circular i suma una distància de cinc quilòmetres.

Les persones que vulguen participar en esta IX edició poden inscriure's donant 12 euros fins al pròxim 14 de maig a través de la web d’[sportmaniacs](https://sportmaniacs.com/) i de manera presencial en les següents ubicacions: Farmàcia Avelina Escrig (Pl. de l'Algepsar, 10), Limbatrad Traducciones (c/ Mallaeta, 14-B a Puçol), Valerorto (c/ Sagasta, 78) i Geoviajes (c/ Teodoro Llorente, 75).

Durant la [presentació d'esta IX edició](https://youtu.be/hXX0MXo0g9g), el regidor d'Activitat Física, Salut i Esports, Javier Timón, ha felicitat l'associació organitzadora perquè "este és un dels esdeveniments socials i esportius més multitudinaris" del calendari local. Més enllà de promocionar la salut a través de l'activitat física, el regidor de l'Ajuntament de Sagunt ha destacat el caràcter solidari d'esta carrera: "Fem una crida perquè la ciutadania vinga a gaudir d'esta prova perquè puguem superar estos 2.000 participants de l'edició passada".

Per la seua banda, la presidenta d’AMUHCANMA, María Jesús Merlos, ha animat la societat saguntina a participar en esta jornada festiva amb un component solidari i ha agraït la col·laboració del Consistori, així com de les empreses patrocinadores d'esta carrera.

Cal esmentar que les persones que no puguen participar en la carrera, però vulguen col·laborar amb esta iniciativa també poden fer les seues aportacions inscrivint-se en l'anomenada fila zero. Totes les persones que s'inscriguen rebran una camiseta i una bossa de tela. L’entrega d'estos regals i dels dorsals tindrà lloc en la seu d’AMUHCANMA el 16 maig (de 18 a 20 hores) i el 17 de maig (de 10 a 20 hores).

A més de l'objectiu recaptatori per a la recerca sobre el càncer de mama, amb esta iniciativa AMUHCANMA també busca sensibilitzar la població sobre esta malaltia i fomentar l'exercici físic com un component fonamental per a aconseguir benestar.

*   [](http://www.facebook.com/sharer.php?u=https://aytosagunto.es/va/actualitat/2025-05-08-la-ix-carrera-anual-solidaria-contra-el-cancer-de-mama-d-amuhcanma-es-disputara-el-diumenge-18-de-maig/ "Facebook")
*   [](http://twitter.com/share?url=https://aytosagunto.es/va/actualitat/2025-05-08-la-ix-carrera-anual-solidaria-contra-el-cancer-de-mama-d-amuhcanma-es-disputara-el-diumenge-18-de-maig/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-08-la-ix-carrera-anual-solidaria-contra-el-cancer-de-mama-d-amuhcanma-es-disputara-el-diumenge-18-de-maig/ "Linked In")
*   [](mailto:?body=https://aytosagunto.es/va/actualitat/2025-05-08-la-ix-carrera-anual-solidaria-contra-el-cancer-de-mama-d-amuhcanma-es-disputara-el-diumenge-18-de-maig/)